1. **számú napirendi pont**

**Társasági szerződés módosítása**

**2020.12.03**

## ELŐZMÉNYEK:

A Magyar Állam nevében tulajdonosi jogokat gyakorló Magyar Turisztikai Ügynökség Zrt. 2020. december 3. napján Taggyűlés döntését kezdeményezte a Társaság törzstőkéjének emelése tárgyában. A Polgári Törvénykönyvről szóló 2013. évi V. törvény 3:103. § alapján a gazdasági társaság tagja, aki a szavazati jogok legalább öt százalékával rendelkezik, az ok és cél megjelölésével bármikor kérheti a társaság legfőbb szerve ülésének összehívását.

A Polgári Törvénykönyvről szóló 2013. évi V. törvény 3:16. § (2) bekezdése alapján a legfőbb szerv döntéseit ülés tartása nélkül is meghozhatja.

A Társaság gördülékenyebb működése érdekében javasolt, hogy a határozathozatal ülés tartása nélkül is biztosított legyen. Javasolt a Társasági szerződés alábbi módon történő módosítása:

11.8. A Társaságnál Taggyűlésre előterjesztett határozatokról írásbeli szavazás is tartható. Nem tartható írásbeli szavazás a Taggyűlés elé terjesztett beszámoló és az üzleti terv elfogadása tárgyában, kivéve az alábbi esetben.

Jogszabályban elrendelt különleges jogrend – vészhelyzet, szükséghelyzet vagy szükségállapot – esetén, vagy más, különösen indokolt esetben bármely tárgyban tartható írásbeli szavazás.

11.9. Nem tartható írásbeli szavazás továbbá, ha bármely tag az ülés megtartását kívánja, a Taggyűlés ülését az Ügyvezetőnek össze kell hívnia.

11.10. Az Ügyvezető jogosult írásbeli határozathozatalt kezdeményezni az előterjesztés és a határozat tervezetének a tagok részére történő megküldésével (meghívó). A tagok a tervezet kézhezvételétől számított legalább nyolc napos határidőn belül a megküldött szavazólap Ügyvezető részére történő visszaküldésével döntenek. A szavazásra megszabott határidő utolsó napját követő három napon belül - ha valamennyi tag szavazata ezt megelőzően érkezik meg, akkor az utolsó szavazat beérkezésének napjától számított három napon belül - az Ügyvezető megállapítja a szavazás eredményét, és azt további három napon belül közli a tagokkal. A határozathozatal napja a szavazási határidő utolsó napja, ha valamennyi szavazat korábban beérkezik, akkor az utolsó szavazat beérkezésének napja.

11.11. Határozathozatali eljárás akkor eredményes, ha legalább annyi szavazatot megküldenek az Ügyvezető részére, amennyi szavazati jogot képviselő tag jelenléte a határozatképességéhez szükséges lenne ülés tartása esetén.

**Határozati javaslat:**

A Taggyűlés akként határoz, hogy a HÉVÍZ-BALATON AIRPORT Kft Társasági szerződésének 11. pontját kiegészíti az előterjesztésben foglaltak szerint.

A Taggyűlés felkéri a Társaság Ügyvezetőjét, hogy jogi képviselőjének bevonásával – a jogszabályi előírásoknak megfelelő módon és határidőben – gondoskodjon a fenti módosítások illetékes cégbíróság felé történő bejelentéséről, valamint a módosításokkal egységes szerkezetbe foglalt Társasági szerződés elkészítéséről és cégbírósághoz történő benyújtásáról.