1. **számú napirendi pont**

**Társaság törzstőkéjének felemelése**

**2020.12.03.**

## ELŐZMÉNYEK:

Hévíz Város Önkormányzatának a HÉVÍZ-BALATON AIRPORT Korlátolt Felelősségű Társaságban (cégjegyzékszám: 20 09 072648, székhely: 8380 Hévíz, Kossuth L utca 1., a továbbiakban: „Társaság”) fennálló 90 %-os társasági részesedését megvásárolta a magyar állam.

Az egyes állami tulajdonban álló gazdasági társaságok felett az államot megillető tulajdonosi jogok és kötelezettségek összességét gyakorló személyek kijelöléséről szóló 1/2018. (VI. 25.) NVTNM rendelet módosításának értelmében az állami tulajdonú részesedés felett az államot megillető tulajdonosi jogok és kötelezettségeket 2020. november 12. napjától az Magyar Turisztikai Ügynökség Zártkörűen Működő Részvénytársaság gyakorolja.

A Magyar Állam nevében tulajdonosi jogokat gyakorló Magyar Turisztikai Ügynökség Zrt. 2020. december 3. napján Taggyűlés döntését kezdeményezte a Társaság törzstőkéjének emelése tárgyában. A Polgári Törvénykönyvről szóló 2013. évi V. törvény 3:103. § alapján a gazdasági társaság tagja, aki a szavazati jogok legalább öt százalékával rendelkezik, az ok és cél megjelölésével bármikor kérheti a társaság legfőbb szerve ülésének összehívását.

## TÖRZSTŐKEEMELÉS CÉLJA

A repülőtér üzemeltetéséhez szükséges eszközök, gépek, műszaki berendezések, valamint az üzemi területén található egyes üzemeltetéshez szükséges ingatlanok tulajdonosa a magántulajdonban lévő, SGH Aviation Hungary Korlátolt Felelősségű Társaság (cégjegyzékszám: 20 09 074620, székhely: 8782 Zalacsány, Vállalkozók útja 2., a továbbiakban: „*SGH Aviation Hungary Kft.*”)

A repülőtér üzemi területén kívül lévő külső területeket az SGH Aviation Hungary Kft. határozott időtartamra (2060-ig) bérli Sármellék és Zalavár Községek Önkormányzatától.

A repülőtér üzemeltetéséhez és fejlesztéséhez a fenti eszközök és ingatlanok, valamint a repülőtér üzemi területén kívül eső területek bérleti jogának megszerzése elengedhetetlen.

A havi bérleti díjak megszűnése éves szinten bruttó 45.720.000 Ft-tal csökkenti a repülőtér költségeit. Egyúttal megteremti a lehetőséget a fejlesztések megvalósítására, a kor előírásainak és kívánalmainak megfelelő légikikötő kialakítására, valamint a légi közlekedéshez kapcsolódó üzleti befektetők igényeinek kielégítésére is.

**Határozati javaslat:**

1. A Taggyűlés akként határoz, hogy a Társaság törzstőkéjét 51.500.000 Ft-ról (azaz ötvenegymillió-ötszázezer forintról) 52.551.020 Ft-ra (azaz ötvenkettőmillió-ötszázötvenegyezer-húsz forintra) felemeli. A törzstőke felemelése a magyar állam tagot képviselő Magyar Turisztikai Ügynökség Zrt. tulajdonosi joggyakorló által vállalt 1.051.020, - Ft. összegű pénzbeli hozzájárulásként teljesítendő új törzsbetét teljesítésével történik. A törzstőke felemelésével egyidejűleg a Magyar Turisztikai Ügynökség Zrt. tagi befizetés útján 898.948.980, - Ft-ot (azaz nyolcszázkilencvennyolcmillió-kilencszáznegyvennyolcezer-kilencszáznyolcvan forintot) a Társaság tőketartalékbába helyez.
2. Hévíz Város Önkormányzata (székhely: 8380 Hévíz, Kossuth Lajos u. 1., képviseli: Papp Gábor polgármester) jelen határozatba foglalt nyilatkozattal kijelenti, hogy törzstőkeemelésre vonatkozó elsőbbségi jogával nem kíván élni, így a Társaság tőkeemelésében nem kíván részt venni. Jelen nyilatkozatát a tag a taggyűlési jegyzőkönyv aláírásával megerősíti.
3. A Taggyűlés akként határoz, hogy a jelen határozatban foglalt fizetési kötelezettségeket a Magyar Turisztikai Ügynökség Zrt. kizárólag - az államháztartásról szóló 2011. évi CXCV. törvény 45. § (2) bekezdésében meghatározott - állami vagyon felügyeletéért felelős miniszter jóváhagyását követően teljesíti, a miniszter jóváhagyásától számított 14 napon belül.

## TÁRSASÁGI SZERZŐDÉS MÓDOSÍTÁS

A Taggyűlés imént hozott határozatával a Társaság jegyzett tőkéjének 51.500.000 Ft-ról (azaz ötvenegymillió-ötszázezer forintról) 52.551.020 Ft-ra (azaz ötvenkettőmillió-ötszázötvenegyezer-húsz forintra) történő emeléséről döntött pénzbeli hozzájárulás szolgáltatásával, amelyet a Társasági szerződésen is köteles átvezetni az alábbiak szerint.

**Határozati javaslat:**

1. A Taggyűlés megállapítja, hogy a tőkeemelést követően a Társasági szerződés 5.1. a) pontja az alábbiak szerint módosul:

5.1. A társaság törzstőkéje **52.551.020,- Ft, azaz ötvenkettőmillió-ötszázötvenegyezer-húsz forint**, amely

a) **52.551.020,- Ft, azaz ötvenkettőmillió-ötszázötvenegyezer-húsz forint készpénzből** áll,

b) ........................................ Ft, azaz................................... forint nem pénzbeli vagyoni hozzájárulásból áll. A nem pénzbeli vagyoni hozzájárulás a törzstőke ...... százaléka.

1. A Taggyűlés megállapítja, hogy a tőkeemelést követően a Társasági szerződés 6.1. és 6.2. pontja az alábbiak szerint módosul

6.1. Név (cégnév): Hévíz Város Önkormányzata

Törzsbetét összege: 5.150.000,- Ft

Törzsbetét összetétele:

1. Készpénz 5.150.000,- Ft

**Cégbejegyzésre szolgáltatandó összeg: 5.150.000,- Ft, mértéke a tag pénzbetétjének 9,8 %-a, a szolgáltatás módja befizetés a társaság pénzforgalmi számlájára**.

6.2. Név (Cégnév): Magyar Állam

**Törzsbetét összege:** **47.401.020,-Ft**

Törzsbetét összetétele

1. **Készpénz** **47.401.020,- Ft**

**Cégbejegyzésre szolgáltatandó összeg:** **47.401.020,- Ft, mértéke a tag pénzbetétjének 90,2 %-a, a szolgáltatás módja befizetés a társaság pénzforgalmi számlájára**.

1. A Taggyűlés megállapítja, hogy a tőkeemelést követően a Társasági szerződés 11.4. pontja az alábbiak szerint módosul

11.4. Az egyes tagokat megillető szavaztok száma:

Név (cégnév): Hévíz Város Önkormányzata

**szavazatszám: 10 arány: 9,8 %**

Név (Cégnév): Magyar Állam

**szavazatszám: 90 arány: 90,2 %**

1. A Taggyűlés felkéri a Társaság, hogy jogi képviselőjének bevonásával – a jogszabályi előírásoknak megfelelő módon és határidőben – gondoskodjon a fenti módosítások illetékes cégbíróság felé történő bejelentéséről, valamint a módosításokkal egységes szerkezetbe foglalt Társasági szerződés elkészítéséről és cégbírósághoz történő benyújtásáról.